TWPC พุ่งเกือบ 9% ทำนิวไฮตั้งแต่เข้าตลาดฯ
TWPC พุ่งเกือบ 9% ทำนิวไฮตั้งแต่เข้าตลาดฯ ล่าสุด ณ เวลา 15.02 น. ราคาอยู่ที่ 8.90 บาท บวก 0.70 บาท หรือ 8.54% สูงสุดที่ 9.00 บาท ต่ำสุดที่ 8.50 บาท มูลค่าซื้อขายที่ 332.98 ล้านบาท โบรกฯ แนะ “ซื้อ” เล็งปรับเพิ่มประมาณการกำไรหลังงบฯ Q3/59 ออกมาดีกว่าคาด
10 พ.ย. 2559

ผู้สื่อข่าวรายงานว่า ราคาหุ้นบริษัท ไทยวา จำกัด (มหาชน) หรือ TWPC ณ เวลา 15.02 น. ราคาอยู่ที่ 8.90 บาท บวก 0.70 บาท หรือ 8.54% สูงสุดที่ 9.00 บาท ต่ำสุดที่ 8.50 บาท มูลค่าซื้อขายที่ 332.98 ล้านบาท ราคาสูงสุดตั้งแต่เข้าตลาด ณ วันที่ 5 ตุลาคม 2558
 
ด้านบล.ทิสโก้ ระบุในบทวิเคราะห์ฯ แนะ”ซื้อ” โดยกำไรปกติในไตรมาส 3/59 อยู่ที่ 167 ล้านบาท ดีกว่าที่คาด หลัก ๆ จากอัตรากำไรที่สูงกว่าคาดและยอดขายที่เพิ่มขึ้นแม้เป็นในช่วง Low Season จึงคาดแนวโน้มผลประกอบการ ไตรมาส 4/59 มีโอกาสรักษาระดับเดียวกันกับไตรมาสนี้หรือเพิ่มขึ้นได้จากการเข้าสู่ช่วง High Season ของทั้ง 2 ธุรกิจ พร้อมให้ราคาเป้าหมายที่ 8.90 บาท/หุ้น
นอกจากนี้ อยู่ระหว่างปรับประมาณการขึ้น เนื่องจากกำไรปกติช่วง 9 เดือนแรกปีนี้คิดเป็นกว่า 84% ของประมาณการปี 59 อีกทั้งยังมี Upside Risk จากการควบรวมกิจการ (M&amp;A) ธุรกิจที่เกี่ยวเนื่องในกัมพูชาและเวียดนามที่คาดเห็นความชัดเจนขึ้นในปีนี้จากเงินสดในมือที่ยังสูงถึง 1 พันล้านบาท บวกกับการลงทุนโรงไฟฟ้าแก๊ซชีวภาพที่จะใช้ By-Product ของบริษัทเป็นวัตถุดิบที่คาดจะเสร็จในช่วงไตรมาส 2/60 ซึ่งยังไม่รวมในประมาณการ
โดย TWPC รายงานกำไรสุทธิเหนือความคาดหมายที่ 185 ล้านบาท เพิ่มขึ้น 116% จากงวดปีก่อน และเพิ่มขึ้น 73% จากไตรมาสก่อน ดีกว่าที่ทิสโก้และตลาดคาด 46% หลัก ๆ จากอัตรากำไรที่ดีกว่าคาดมาก โดยมียอดขายรวม 1,519 ล้านบาท เพิ่มขึ้น8.9% จากงวดปีก่อน และเพิ่มขึ้น 113.9% จากไตรมาสก่อน ดีกว่าที่คาดทั้งธุรกิจแป้งมันสำปะหลังและอาหารและมีผลจากฐานต่ำในไตรมาส 2/59
ขณะที่อัตรากำไรขั้นต้นสูงขึ้นเป็น 26.3% เทียบกับ 19.5% ในไตรมาส 3/58 และ 21.7% ในไตรมาส 2/59 จากต้นทุนหลักหัวมันสำปะหลังที่อยู่ในระดับต่ำสุดเป็นประวัติการณ์ ชดเชยราคาขายเฉลี่ยแป้งมันสำปะหลังที่ลดลง 17% จากงวดปีก่อน และ 6% จากไตรมาสก่อน ส่วน SG&amp;A/Sales เริ่มมีเสถียรภาพอยู่ที่ 12.4% ลดลงจาก 13.3% ในไตรมาส 3/58 จากค่าใช้จ่ายในการควบรวมกิจการ และ 12.1% ในไตรมาส 2/59